 NA MARY WANGARI UBOMOAJI wa makazi katika eneo la Mavoko, Kaunti ya Machakos, uliingia siku ya sita mnamo Jumatano, huku wahasiriwa wasiopungua 40 wakifika katika afisi ya Idara ya Upelelezi wa Makosa ya Jinai (DCI) eneo hilo kuwasilisha malalamishi. Kabla ya kujiandikisha, wahasiriwa walihitajika kuwa na cheti kutoka kwa Chama cha Ushirika cha Aimi Ma Lukenya chini ya Kampuni ya Komarock Ranching kinachoonyesha ukubwa wa ardhi, aliyelipwa na mbinu ya malipo iliyotumika. Kila mhasiriwa alisikilizwa kwa faragha kwenye vituo 10 vya kuandikisha taarifa na usajili katika mchakato huo ulioendeshwa mchana kutwa. “Tulilipia ploti hizo kupitia akaunti za benki na Mpesa. Tunataka DCI iharakishe uchunguzi ili kuwakamata wahusika. Kundi letu la kujiendeleza sasa linaelekea kuvunjika,” Bw Justin Nyakundi,29, ambaye ni mwanachama wa Kundi la Nyameash kutoka Makadara, Nairobi, alieleza Taifa Leo. Haya yalijiri huku Mbunge wa Mavoko Patrick Makau vilevile akijiwasilisha katika makao makuu ya DCI jijini Nairobi akiandamana na mawakili wake kuandikisha taarifa, siku moja tu baada ya DCI kumwagiza kufanya hivyo. Idara ya Uchunguzi ilimwagiza Bw Makau pamoja na watuhumiwa wengine 29 kufika katika afisi zake kuhusiana na utata unaozingira uuzaji wa ardhi hiyo inayomilikiwa na kampuni ya kutengeza saruji ya East African Portland Cement Co. (EAPCC). Mbunge huyo alikanusha kuhusika na sakata hiyo alipokuwa akihojiwa na makachero huku akilaani ubomoaji huo aliotaja kama “ukatili” na kuitisha uchunguzi wa kina. “Nyumba hizi zinapojengwa kwa wingi, ni sharti kuwepo idhini kutoka kwa serikali ya kaunti, na wakati hizi zilipokuwa zikijengwa hawakusitisha,” alisema Bw Makau. “Mnaweza kunichafulia jina, tayari mnanisaliti lakini nitasimama na watu wa Mavoko. Humchapishi jina langu ninapofanya vyema lakini sasa mnaniharibia sifa.” Wakati huo vile vile, wabunge wa Kenya Kwanza wamewahusisha vigogo wa kisiasa eneo la Ukambani wanaoegemea mrengo wa Azimio La Umoja-One Kenya na ubomoaji wa Mavoko. Wakihutubia vyombo vya habari Jumatano katika Majengo ya Bunge, viongozi hao kutoka kambi ya Rais William Ruto walihusisha pakubwa chama cha Wiper cha Kalonzo Musyoka na ubomoaji huo ambao umewaacha Wakenya wengi wakikadiria hasara ya mamilioni. Aidha, wameishutumu DCI kwa kumwandama Mbunge wa Mavoko huku wahusika wakuu wakiachwa huru baada ya kuwatapeli Wakenya wasio na hatia. Wabunge hao wanaojumuisha Vincent Musau (Mwala), Mwengi Mutuse (Kibwezi Magharibi), Joshua Mwaiyo (Masinga), Caleb Mule (Machakos Mjini) na Seneta Maalum Tabitha Mutinda, walidai kuwa ubomoaji huo si swala la jamii ya Wakamba pekee ikizingatiwa idadi kubwa ya wahasiriwa wanatoka jamii nyingine kote nchini. “Vigogo wa kisiasa na viongozi wengine Ukambani walazimishwe kutangaza hadharani jinsi wanavyohusiana kisiri na ardhi ya Portland. Wanapaswa kuchunguzwa ni kiasi kipi cha ardhi wamegawiwa kupitia vibaraka wao,” alisema Bw Musau. Walimtetea Rais Ruto kuhusiana na tukio hilo wakisema shughuli hiyo ya ufurushaji ilifuatia agizo la mahakama baada ya uamuzi kutolewa katika kesi iliyodumu kwa miaka zaidi ya minane. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  